Zastave i grbovi županija u Hrvatskoj
Obilježja županija su grb i zastava. Grb i zastava županija utvrđuje se statutom ili statutarnom odlukom uz prethodno odobrenje središnjeg tijela državne uprave nadležnog za lokalnu i područnu (regionalnu) samoupravu (odnosno Središnjeg državnog ureda za upravu Republike Hrvatske). Grb županije mora biti heraldički ispravan i opisan po pravilima heraldike. Grb se sastoji isključivo od štita i sadržaja unutar njega. Za izradu zastave županije koriste se heraldičke boje: bijela, plava, žuta, crvena i zelena. Županija za izradu zastave koristi, u pravilu, dvije boje, za razliku od grada i općine koji za izradu zastave koriste, u pravilu, jednu boju. Na zastavi županije nalazi se grb županije. Grb se nalazi u sredini zastave ili uz koplje. Omjer zastave treba biti 1:2. Županija u pravilu preuzima svoj historijski grb i zastavu. Mjerodavno pravo Zakon o lokalnoj i područnoj (regionalnoj) samoupravi (NN 33/2001., NN 60/2001. RH) i Pravilnik o postupku odobre­nja grba i zastave jedinici lokalne i područne (regionalne) samouprave (NN 94/1998., 68/2004. RH). Odluke o zastavi i grbu pojedine županije objavljuju se u županijskim službenim glasilima.